# Vassil Ivantxuk

Vassil Mikhàilovitx Ivantxuk (en ucraïnès: Василь Михайлович Іванчук, Vassyl Mykhàilovytx Ivantxuk; vila de Kopýtxyntsi, 18 de març de 1969) és un jugador d'escacs ucraïnès que té el títol de Gran Mestre des de 1988.
Ha estat un dels millors escaquistes del món des de 1988, i ha estat oficialment al segon lloc mundial a la llista d'Elo de la FIDE, tot i que mai no ha pogut guanyar el Campionat del món. Va ser subcampió mundial el 2002. Ivantxuk sovint ha tingut resultats una mica erràtics, i des de 2007 el seu rànquing va variar des de la dotzena posició fins a la segona, abans de caure fins al 30è lloc el juliol de 2009.
Fou el Campió del món de 2007-2008 de partides semiràpides, un títol que perdé el 2008 al següent campionat del món de semiràpides, celebrat a Almati, al Kazakhstan, on hi fou segon rere Leinier Domínguez. Ha guanyat el torneig Amber d'escacs ràpids i a la cega els anys 1992 i 2010.
A la llista d'Elo de la FIDE de l'agost del 2020, tenia un Elo de 2678 punts, cosa que en feia el jugador número 4 (en actiu) d'Ucraïna, i el 59è millor jugador al rànquing mundial. El seu màxim Elo va ser de 2787 punts, a la llista d'octubre de 2007 (posició 3 al rànquing mundial).

## Inici de carrera

Ivantxuk va néixer a la vila de Kopýtxyntsi, actualment a l'óblast de Ternópill, a la Ucraïna independent, i llavors a la República Socialista Soviètica d'Ucraïna. Es va proclamar Campió d'Europa juvenil el 1986/87, a Groningen. Va atraure l'atenció internacional per primer cop en guanyar l'edició de 1988 de l'Obert de Nova York amb 7.5/9 punts, per davant d'una taula classificatòria plena de GMs. Empatà al primer lloc al Campionat del món juvenil de 1988 celebrat a Adelaida, però va perdre el títol en el playoff contra Joël Lautier. El mateix any va obtenir el títol de Gran Mestre, i va entrar en el top 10 mundial. El 1989, guanyà el Festival d'escacs de Biel, a Suïssa. Durant un temps, va estar casat amb la Gran Mestre Femení (WGM) Alissa Gal·liàmova.

## Entrada a l'elit mundial

Ivantxuk va assolir gran prestigi en el món escaquístic quan a l'edat de 21 anys va guanyar el Torneig de Linares de 1991. Hi participaven catorze jugadors, vuit dels quals estaven entre els deu millors del món, inclòs el Campió del món Garri Kaspàrov, i la resta, estaven en el top 50 mundial. La competició fou una disputa ajustada entre Ivantxuk i Kaspàrov, però Ivantxuk guanyà per mig punt, i derrotà Kaspàrov a la seva partida individual.
En aquell moment, era opinió generalitzada que Ivantxuk hauria d'esdevenir algun dia campió del món, tot i que això no s'ha acomplert encara, a despit que hi va estar molt a prop el 2002, quan va arribar a la final del Campionat del món de la FIDE de 2002. Tot i que s'ha mantingut sòlidament en el top 10 gairebé de forma continuada des de 1988 fins a l'actualitat, i ha estat fins i tot el segon jugador mundial diversos cops, es tracta d'una persona de tarannà inconsistent, que l'ha dut sovint a perdre partides crucials. També cal tenir en compte que no ha tingut massa sort durant el període en què el títol mundial estava dividit, entre 1993 i 2006. Degut a les seves obligacions amb la FIDE, Ivantxuk i Viswanathan Anand no van participar en el Torneig de Dortmund 2002, que era vàlid com a torneig de Candidats per al Campionat del món clàssic de 2004. Posteriorment, quedà exclòs, per molt poc, i degut al seu Elo, del Campionat del món de la FIDE de 2005.

## Altres resultats destacats en competició

El 2004, assolí un gran èxit internacional en empatar amb Predrag Nikolić a la primera posició del Campionat d'Europa d'escacs individual, jugat a Antalya, i guanyar-lo en el desempat pel títol, esdevenint així Campió d'Europa. També el 2004, guanyà el XVII Memorial Carlos Torre a Mérida (Mèxic), en vèncer a la final Alexander Graf per 2-0. Posteriorment, guanyaria també les edicions de 2006 i 2007 del mateix torneig.
El 2005 va participar en la Copa d'Europa de Clubs, representant l'equip polonès del Polonia Plus GSM, i hi va fer la millor performance de tots participants (2940 punts Elo). Al final de 2005, va participar en la Copa del món de 2005 a Khanti-Mansisk, un torneig classificatori per al cicle del Campionat del món de 2007, on tingué una mala actuació i fou eliminat en segona ronda per Ivan Txeparínov. El 2006 participà en el Torneig Internacional Casino de Barcelona, on puntuà 6½/9, acabant en 2n lloc (el torneig el guanyà Leinier Domínguez). També el 2006, fou 2n al Campionat d'Europa individual a Kusadasi (el campió fou Zdenko Kožul).
El 2009 va participar en el torneig d'elit M-Tel Masters, on tingué una mala actuació, acabant en sisè i últim lloc, amb 3/10 punts (el campió fou Aleksei Xírov). El 2010 va empatar al primer lloc amb Magnus Carlsen a la 19a edició del torneig Melody Amber.
El setembre de 2011 participà en la Copa del món de 2011, a Khanti-Mansisk, un torneig del cicle classificatori pel Campionat del món de 2013, i hi tingué una molt bona actuació: fou semifinalista del torneig, (perdé en semifinals contra Aleksandr Grisxuk), i va vèncer en el matx pel tercer i quart lloc contra Ruslan Ponomariov (2½-1½), per la qual cosa es classificà per la següent fase del Campionat del món.
L'agost de 2013 participà en la Copa del Món de 2013, on tingué una bona actuació, i arribà a la quarta ronda, on fou eliminat per Vladímir Kràmnik ½–1½. El desembre de 2015 és 3r-7è (setè en el desempat) del Qatar Masters amb 6½ punts de 9 (el campió fou Magnus Carlsen). El juny de 2016 a Varadero (Cuba) fou per seté cop campió del Memorial Capablanca amb 7 punts de 10 partides, un punt per davant de Iuri Krivorutxko. El desembre de 2016 fou Campió del Món de Semiràpides amb 11 punts de 15, els mateixos punts però millor desempat que Aleksandr Grisxuk i Magnus Carlsen.
El juliol de 2019 va perdre la final de la XXXII edició del Magistral Ciudad de León contra Parham Maghsoodloo, amb dues derrotes i dues taules.

## Referències

* 1 2 «Nota biogràfica de Vassil Ivantxuk» (en anglès). Chessgames.com. [Consulta: 21 setembre 2010].
* 1 2 Rànquings històrics Arxivat 2009-11-26 a Wayback Machine., inclou el Top 10 de la FIDE del període 1970-1997
* ↑ Weeks, Mark. «World Chess Championship 2001-02 FIDE Knockout Matches» (en anglès). Mark-Weeks.com. [Consulta: 4 octubre 2014].
* 1 2 «Mencions a la fotogaleria del lloc web de la Federació Ucraïnesa d'Escacs» (en anglès). Arxivat de l'original el 2012-03-15. [Consulta: 4 octubre 2014].
* ↑ Top 100 de la FIDE, abril 2007
* ↑ Top 100 de la FIDE, octubre 2007
* ↑ Ivanchuk wins World Blitz Championship, Anand second, Chessbase, 22 de novembre de 2007 (en anglès). Consultat el dia 4 d'octubre de 2011 (anglès)
* ↑ «Resultats i classificació final del IV Campionat del món de partides ràpides 2008» (en anglès). lloc web oficial, 2008. Arxivat de l'original el 19 de febrer 2011. [Consulta: 21 setembre 2010].
* ↑ Ivanchuk wins Amber tournament 2010 Arxivat 2010-10-17 a Wayback Machine. (anglès)
* ↑ «"Rànquing d'escaquistes per federació: Ucraïna"» (en anglès). lloc web de la FIDE. [Consulta: 13 agost 2020].
* ↑ «Progrés d'Elo i rànquing de Vassil Ivantxuk]» (en anglès). Lloc web de la FIDE. [Consulta: 8 desembre 2019].
* ↑ Posició al rànquing mundial i evolució Elo de Vassil Ivantxuk «benoni.de». Arxivat de l'original el 2013-10-05. [Consulta: 14 abril 2011]. (alemany)
* ↑ «Llista de campions d'Europa d'escacs Sub-20, 1976-2002». schachbund.de. Arxivat de l'original el 2012-02-07. [Consulta: 11 juny 2013].
* ↑ Dades estadístiques del Campionat del món Sub-20 de 1988, a Adelaida, a «chessmetrics.com» (en anglès). [Consulta: 16 maig 2011].
* ↑ Weeks, Mark. «World Junior Chess Champions» (en anglès). mark-weeks.com. [Consulta: 16 maig 2011].
* ↑ «Històric de guanyadors del Torneig de Biel» (en francès). bielchessfestival.ch. [Consulta: 30 abril 2011].
* ↑ Just How Much Wood Can a Woodchuck Chuck, Chucky? Arxivat 2012-07-24 at Archive.is - reportatge sobre Ivantxuk a Linares, Chessbase, 2 de març de 2002
* ↑ Partida Ivantxuk-Kaspàrov, Linares 1991, a chessgames.com
* ↑ «FIDE World Chess Championship 2002» (en anglès). [Consulta: 20 desembre 2010].
* ↑ Corus 2006 Preview Arxivat 2006-08-26 a Wayback Machine., The Week in Chess (anglès)
* ↑ From a Fresh Start to a New Dawn - Part 2 Arxivat 2002-06-09 a Wayback Machine., Yasser Seirawan, 2002 (anglès)
* ↑ Crowther, Mark. «V Campionat d'Europa d'escacs, Antalya 2004, classificacions» (en anglès). The Week In Chess 499. Arxivat de l'original el 2004-06-10. [Consulta: 11 maig 2011].
* ↑ Crowther, Mark. «XVII Carlos Torre Memorial, 2004» (en anglès). The Week in Chess 529. Arxivat de l'original el 2012-02-12. [Consulta: 26 octubre 2011].
* ↑ «Historial de guanyadors del Memorial Carlos Torre» (en castellà). carlostorre.org.mx. Arxivat de l'original el 2011-11-10. [Consulta: 26 octubre 2011].
* ↑ «Tomsk wins European Club Cup» (en anglès). Chessbase.com, 25-09-2005. [Consulta: 29 desembre 2010].
* ↑ Lloc web oficial de la Copa del món de 2005 (anglès)
* ↑ Resultats de la FIDE World Cup 2005 a Informació sobre els campionats del món d'escacs al lloc web de Mark Weeks (anglès)
* ↑ The Week in Chess 580 Arxivat 2007-10-07 a Wayback Machine. (anglès)
* ↑ «Cròniques, per rondes, del Magistral Ciutat de Barcelona- Casino Barcelona 2006» (en castellà). tabladeflandes.com, 01-10-2006. Arxivat de l'original el 3 de març 2009. [Consulta: 21 setembre 2010].
* ↑ «Resultats i classificació final, del Magistral Ciutat de Barcelona- Casino Barcelona 2006» (en castellà). tabladeflandes.com, 01-10-2006. Arxivat de l'original el 16 de juliol 2011. [Consulta: 21 setembre 2010].
* ↑ Crowther, Mark. «The Week in Chess 597: 7th European Individual Chess Championships». London Chess Center, 17-04-2006. Arxivat de l'original el 2009-07-05. [Consulta: 1r maig 2011].
* ↑ «M-Tel Masters Tournament 2009 - Classificació final i partides» (en anglès). Chessgames.com, 2009. [Consulta: 27 abril 2011].
* ↑ «Amber: Carlsen and Ivanchuk win 19th Amber» (en anglès). ChessBase News, 26-03-2010. [Consulta: 3 gener 2013].
* ↑ FIDE has announced qualifiers for the World Cup 2011, Chessbase, 15 de juliol de 2011 (en anglès). Consultat el dia 25 de novembre de 2011 (anglès)
* ↑ World Cup Finals: Svidler wins, Ivanchuk takes bronze, Chessbase, 19 de setembre de 2011 (en anglès). Consultat el dia 25 de novembre de 2011 (anglès)
* ↑ En aquest torneig els finalistes es classificaven pel Torneig de Candidats de 2014.
* ↑ «Emparellaments i resultats de la Copa del Món d'escacs de 2013» (en anglès). Lloc web oficial de la Copa del món 2013. Arxivat de l'original el 2013-12-21. [Consulta: 5 octubre 2013].
* ↑ «Carlsen Wins Qatar Masters». chess.com. Arxivat de l'original el 3 de gener 2016. [Consulta: 31 desembre 2015]. (anglès)
* ↑ «Vassily Ivanchuk se corona por séptima ocasión en el Memorial Capablanca de Ajedrez». cibercuba.com. [Consulta: 25 juliol 2016].
* ↑ «Memorial Capablanca 2016». chess24.com. [Consulta: 25 juliol 2016].
* ↑ «Vassily Ivanchuk is new World Champion in Rapid Chess» (en anglès). chessbase.com. [Consulta: 1r gener 2019].
* ↑ García, Leontxo «Magsoodloo triunfa y apuntala el ascenso de Iran». El País, 07-07-2019 [Consulta: 20 juliol 2019].
* ↑ Martín Bellón, Federico «El iraní Maghsoodloo derrota a una leyenda». diari ABC, 07-07-2019 [Consulta: 23 juliol 2019].

## Enllaços externs

* Posicions crítiques de les seves partides a «wtharvey.com» (en anglès). [Consulta: 4 maig 2011].